Vallersund

Geografi

Landskapet i Vallersund kan best beskrives som et typisk Vestlands-Norge med mengder av øyer, holmer og skjær og med fjordarmer som skjærer seg inn i landskapet. Det hele blir innrammet av avrundede fjellmassiv og med fjellene Tussan, Jofjellet og Ursfjellet som de største ute ved havet. Fjellene Flatheia, Stongfjellet og Kufjellet i Barset-/Sundsetområdet strekker seg helt opp til 319 moh. Fjellene er ikke så store og monumentale, men runde og avslipt på grunn av erosjon. Mellom fjellene er det til dels store daler som har blitt tilvokst med skog, som består av gran, furu og bjørk.
Det finnes to jettegryter i Vallersund, den ene på gården Asserøy og den andre på sørpynten av Tranøya. Folk som bodde på Tranøya brukte gryta som barkekar for sildgarn og laksenøter. Den er såpass stor at det går an å legge to laksenøter der samtidig.

Jakt og fiske

Det er flere små ferskvann som har bra med fisk.
Etter at det ble slutt på å ha husdyrene i utmarka, har det grodd til i utmarka. Dette har igjen medført framveksten av en betydelig stamme av elg, hjort og rådyr. Skogsfugl og rype er også på frammarsj. Ved å slå sammen alt areal på gårdene fra Valseidet og fram til Jøssund bru ble det i 2001 dannet et grunneierlag - Val og Jøssund grunneierlag - som forvalter den voksende elgstammen i samme område. Siden den første elgjakta, som ble gjennomført i 2001 med kun én felt elgkalv, har det vært et årlig uttak på fire – fem dyr.

Jøssund kirke

Jøssund kirke, som før sto på gården Jøssund, må ha eksistert allerede i middelalderen i flg O. Rygh i «Norske Gaardsnavne». Kirken kom på private hender under det store krongodssalget i 1720-årene og tilhørte for det meste eierne av Valsøya. De sørget for vedlikeholdet, men hadde for det meste inntektene også. Kirken ble solgt fra Valsøya til kanselliassessor Fredrik Nannestad på Storfosen. Senere, da familien Berg kjøpte Valsøya, kjøpte de også kirken tilbake. Et stykke ut på 1800-tallet ble den solgt til kommunen. Kirka som var en liten trekirke, ble snart for liten samt at den var blitt noe skrøpelig.
Etter en del stridigheter om hvor den nye kirka skulle bygges – folket fra Lysøysund ville at den skulle bygges på Rømmen – ble det besluttet å bygge en ny kirke på Mandal i 1875. Kirka er bygd som langkirke av tømmer som er panelt inn- og utvendig. Takkonstruksjonen bæres av to stolperekker i skipet. Kirka har plass til ca. 450 personer. Kirka gjennomgikk en større restaurering i årene 1951–53.
På den gamle kirkegården i Jøssund, der den gamle kirken sto, lå et gravkammer under kirken. Skikken var at de betydeligste personer i bygda skulle gravlegges der. Kistene ble satt oppå hverandre i flere høyder. Da kirken ble revet, ble gravkammeret fylt med jord og planert. For noen år siden ble den gamle kirkegården på Jøssund satt i stand og omrisset av kirken merket opp.

Jøssund bru

Over den smaleste delen av sundet var det i eldre tider kun båttransport. I 1907 kom den første brua over sundet, men den ble fort for svak for den økende trafikken, så allerede i 1939 kom den nye fagverksbrua, som står der den dag i dag. I sommerhalvåret er området rundt de gamle brukarene på vestsiden en yndet fiskeplass med sei, taretorsk og laks for norske og utenlandske turister.

Industri

Fra tidlig på 1900-tallet og fram til nedleggelsen ca. midt på 60-tallet hadde Vallersund en slip/skipsverksted. Hambora slip lå ved det nordøstlige utløpet av Vallersundet. Slipen kunne ta opp skuter på opptil 70/75 fots lengde. Sundland og Kvalvik var de siste drivere av slipen. Etter krigen startet Arvid Lund sementvarefabrikk ved Åsbakken. Fabrikken sysselsatte lokale arbeidstakere.
I ca. 1965 ble det startet en plastrørfabrikk i nærheten av Jøssundbrua. Den ble startet av Snorre Krokmyrdal, senere ble den overtatt av Vallersund samvirkelag. Fabrikken ble nedlagt i 1977. På Nordneset i Vallersund kom det på slutten av 60-tallet i gang et krabbemottak. Det ble i mange år drevet av Dagrun Hoddø. Hennes sønn, Eskil Mørk, har sammen med Ove A. Mandal overtatt driften av fabrikken. Fosenkrabbe AS er blitt en stor arbeidsplass i bygda i krabbesesongen.

Undervisning

Sandnes skole er kystbygda Vallersund sin skole. Den omfatter klassetrinnene 1 – 7. Skolen er bygd midt på 1950-tallet, og har opp gjennom årene fått flere tilbygg og andre utvidelser. Den sto i 2014 foran en større oppussing. Skolen har i de senere årene fått flere priser for sine prosjektarbeid.
I 2008 fikk Vallersund ny skole og skolen endret navn til Vallersund oppvekstsenter. I dag omfatter den 1. til 7. trinn, da 8. til 10. trinn ble flyttet til Botngård skole i 2013.